**Agregator,** sa sjedištem u Adresa, OIB: xxxxxxx, zastupan po direktoru xxxx,
(dalje u tekstu: **Agregator**)

i

**Vodoopskrba i odvodnja d.o.o.,** sa sjedištem u Ulica Frana Folnegovića 1, 10000 Zagreb, OIB: 83416546499, zastupan po direktoru mr.sc.Marku Blaževiću, dipl.ing., kao vlasnik regulacijske jedinice (dalje u tekstu: **Vlasnik**),

(dalje u tekstu zajedno: **Ugovorne strane**),

sklopili su sljedeći:

**UGOVOR O AGREGIRANJU
regulacijskih jedinica
sa svrhom nastupa na tržištu pomoćnih usluga**

(dalje u tekstu: Ugovor)

**SADRŽAJ**

[Uvodne odredbe 3](#_Toc193257430)

[Predmet Ugovora 3](#_Toc193257431)

[Definicije 3](#_Toc193257432)

[Izjava i garancije 5](#_Toc193257433)

[Prethodne radnje potvrde regulacijske jedinice od strane HOPS-a 5](#_Toc193257434)

[Obveze Agregatora 6](#_Toc193257435)

[Obveze Vlasnika 7](#_Toc193257436)

[Uspješnost 8](#_Toc193257437)

[Obračun mjernih mjesta 9](#_Toc193257438)

[Obračun naknade za rezerviranu snagu 9](#_Toc193257439)

[Obračun naknade za aktiviranu energiju uravnoteženja 9](#_Toc193257440)

[Izdavanje računa i plaćanje 10](#_Toc193257441)

[Viša sila 10](#_Toc193257442)

[Rok na koji se sklapa Ugovor 11](#_Toc193257443)

[Raskid Ugovora 11](#_Toc193257444)

[Mjerodavno pravo i rješavanje sporova 12](#_Toc193257445)

[Završne odredbe 12](#_Toc193257446)

**PRILOZI** ovog Ugovora, koji čine njegov sastavni dio, jesu:

**Prilog 1** – Popis parametara regulacijskih jedinica

**Prilog 2** – Protokol o aktivaciji rezervirane snage

**Prilog 3** – Obrazac tjedne dostupnosti kapacitetamFRR

**Prilog 4** – Kontakti za komunikaciju stranaka

# Uvodne odredbe

**Članak 1.**

Ovim Ugovorom uređuju se prava i obveze Agregatora i Vlasnika u odnosu na predmet Ugovora.

Ugovorne strane sklapaju ovaj Ugovor te prvotno utvrđuju sljedeće:

Agregator je sudionik na tržištu te se bavi agregiranjem.

Vlasnik kao svoju dugotrajnu imovinu posjeduje regulacijsku jedinicu.

Agregator upravlja portfeljem regulacijskih jedinica na tržištu pomoćnih usluga gdje Vlasnici stavljaju na raspolaganje dio svog kapaciteta proizvodnje i potrošnje električne energije.

Agregator pruža pomoćne usluge putem regulacijskih jedinica koje su podobne za pružanje snage i aktivaciju energije uravnoteženja.

Ugovorne strane utvrđuju svoj zajednički interes za ugovaranje poslovne suradnje te radi istog sklapaju ovaj Ugovor utemeljen na pravičnim i unaprijed poznatim uvjetima objema Ugovornim stranama.

Ugovorne strane se obvezuju i suglasne su svu međusobnu komunikaciju vršiti te obavijesti, podatke te druge relevantne informacije u vezi s ili iz ovog Ugovora slati poštom preporučeno s povratnicom te elektroničkim putem na e-mail adrese ovlaštenih osoba Ugovornih strana.

# Predmet Ugovora

**Članak 2.**

**Agregator se ovim putem obvezuje vršiti** **uslugu agregiranja** putem tehnološke platforme za agregiranje na način da regulacijske jedinice Vlasnika uvrsti u svoj portfelj i nudi Hrvatskom operatoru prijenosnog sustava (dalje u tekstu: HOPS) za tržište pomoćnih usluga, odnosno tržište uravnoteženja.

Tržište uravnoteženja čine rezerviranje radne snage regulacijske jedinice (dalje u tekstu: rezerva snage) i aktivaciju energije uravnoteženja (dalje u tekstu: energija uravnoteženja) u vidu smanjenja/povećanja potrošnje na obračunskom mjernom mjestu, a s ciljem ostvarenja prava na naknade sukladno ovom Ugovoru.

Ovim Ugovorom Ugovorne strane utvrđuju svoja prava i obveze vezane uz provođenje prethodnog postupka s ciljem dobivanja potvrde HOPS-a o tehničkoj sposobnosti za pružanje usluga uravnoteženja za pojedine regulacijske jedinice Vlasnika te provođenje usluge agregiranja sa tehnički sposobnim regulacijskim jedinicama Vlasnika.

# Definicije

**Članak 3.**

Izrazi koji se koriste u ovom Ugovoru imaju značenja utvrđena važećim zakonima kojima se uređuje energetski sektor, tržište električne energije i regulacija energetskih djelatnosti, kao i propisima donesenim na temelju tih zakona.

U ovom Ugovoru koriste se i izrazi koji u smislu ovog Ugovora imaju sljedeće značenje:

**Agregator** - sudionik na tržištu električne energije koji okuplja različita postrojenja tehničkih jedinica u grupu s ciljem pružanja usluge uravnoteženja na tržištu rezerve snage i energije uravnoteženja. Usluge uravnoteženja istodobno mogu pružati tehničke jedinice različitih tehnologija. Postrojenja mogu biti priključena na prijenosnu i/ili distribucijsku mrežu. Agregator se smatra neovisnim agregatorom ako nije povezan s opskrbljivačem i/ili s otkupljivačem korisnika mreže koje agregira.

**Agregiranje** - djelatnost koju obavlja fizička ili pravna osoba koja može kombiniranjem snage i/ili iz mreže preuzete električne energije više kupaca ili operatora skladišta energije ili snage i/ili u mrežu predane električne energije više proizvođača ili aktivnih kupaca ili operatora skladišta energije radi sudjelovanja na bilo kojem tržištu električne energije.

**Aktivacija rezervirane radne snage regulacijske jedinice** - iznos radne snage regulacijske jedinice koji je aktiviran po nalogu HOPS-a.

**Dobrovoljna ponuda -** znači moguću aktivaciju energije uravnoteženja i ostvarivanje naknade, bez penalizacije u slučaju nemogućnosti aktiviranja.

**Energija uravnoteženja** - električna energija koju osigurava regulacijska jedinica radi uravnoteženja elektroenergetskog sustava u smislu promjene radne točke regulacijske jedinice i definira se kao isporučena, neisporučena, manje utrošena, ili više utrošena električna energija.

**HOPS** - Hrvatski operator prijenosnog sustava d.d. Kupska 4, Zagreb, OIB: 13148821633 (dalje: HOPS).

**Regulacijska jedinica** - jedan proizvodni modul i/ili jedno postrojenje Vlasnika ili skup proizvodnih modula i/ili postrojenja Vlasnika priključen na zajedničko mjesto priključenja koji ispunjavaju zahtjeve u pogledu nastupa na tržištu uravnoteženja.

**mFRR** - rezerva snage i/ili energija uravnoteženja za ponovnu uspostavu frekvencije s ručnom aktivacijom.

**Naknada za aktivaciju rezervirane radne snage regulacijske jedinice -** naknada koju HOPS isplaćuje Agregatoru za aktiviranu rezerviranu radnu snagu regulacijske jedinice Vlasnika (energiju uravnoteženja), a Agregator prosljeđuje Vlasniku u dogovorenom i obračunatom postotku na mjesečnoj razini.

**Naknada za rezerviranu radnu snagu regulacijske jedinice -** naknada koju HOPS isplaćuje Agregatoru za rezerviranu radnu snagu regulacijske jedinice, a Agregator prosljeđuje Vlasniku u dogovorenom i obračunatom postotku na mjesečnoj razini.

**Naknada za usluge Agregatora -** naknada koja pripada Agregatoru za usluge agregiranja, a izražava se u ugovorenom postotku u kojem se dijeli naknada koju HOPS isplaćuje Agregatoru, između Agregatora i Vlasnika.

**Obračunski interval -** vremenski interval za koje se obavlja obračun mFRR rezerve snage i energije uravnoteženja i iznosi 15 (slovima: petnaest) minuta (dalje u tekstu: Interval).

**Obračunsko razdoblje naknada -** razdoblje za koje se obavlja obračun i iznosi 1 (slovima: jedan) mjesec.

**Rezervirana radna snaga regulacijske jedinice -** iznos radne snage regulacijske jedinice koji je HOPS prihvatio rezervirati, i koji je raspoloživ za aktivaciju po nalogu HOPS-a, a prema ponudi Agregatora (u daljnjem tekstu: **rezerva snage**).

**Tehnološka platforma za agregiranje -** platforma koju koristi Agregator i koja omogućuje funkcionalnost Virtualne elektrane i očitanje podataka.

**Vlasnik** - vlasnik tehničke jedinice, koja se koristi za agregiranje.

# Izjava i garancije

**Članak 4.**

Agregator ovim putem jamči da ima sve dozvole i suglasnosti, izdane od strane nadležnih tijela Republike Hrvatske, za obavljanje energetske djelatnosti agregiranja odnosno upravljanja svojim portfeljem, kao i stručna znanja i tehničke preduvjete za obavljanje te djelatnosti.

Vlasnik jamči i izrijekom izjavljuje da je vlasnik regulacijskih jedinica, opisanih i navedenih u Prilogu 1, a koje su u ispravnom stanju, koje ima upravljivu potrošnju i/ili proizvodnju električne energije, a koje su postavljene na lokaciji regulacijske jedinice opisane u Prilogu 1. Popis parametara regulacijske jedinice Vlasnika sadržan je u Prilogu 1 ovog Ugovora.

# Prethodne radnje potvrde regulacijske jedinice od strane HOPS-a

**Članak 5.**

Ugovorne strane suglasno utvrđuju te se Agregator obvezuje izvršiti sljedeće korake koje prethode potvrdi HOPS-a o tehničkoj sposobnosti za pružanje usluga uravnoteženja za pojedine regulacijske jedinice Vlasnika (Potvrda HOPS-a), redom kako slijedi:

Agregator će izvršiti pregled, ocjenu pogodnosti regulacijskih jedinica iz Priloga 1 te izvršiti **ugradnju upravljačke i mjerne opreme** koja omogućava očitavanje potrošnje energije s postojećeg mjerila električne energije, zbog kontinuiranog praćenja potrošnje električne energije te mogućnosti ispravnog obračuna energije uravnoteženja, te kako bi omogućio raspoloživost kapaciteta za rezervaciju i aktivaciju energije uravnoteženja;

Agregator će izvršiti **implementaciju računalnih programa** na upravljačku i mjernu opremu regulacijskih jedinica koje odredi Vlasnik i omogućiti ograničeno i neprenosivo korištenje licenci potrebnih računalnih programa Vlasniku te ovlaštenim trećim stranama, za vrijeme trajanja ovog Ugovora;

Agregator će izvršiti **interno testiranje** aktivacije svake regulacijske jedinice zasebno, radi utvrđivanja tehničkih preduvjeta za provedbu agregiranja, koliko god puta bude potrebno, kako bi se stvorili tehnički preduvjeti za potvrdu HOPS-a.

Agregator će obaviti sve potrebne radnje prema HOPS-u sa ciljem dobivanja **Potvrde HOPS-a za pružanje pomoćnih usluga regulacijske jedinice**. Agregator će obavijestiti Vlasnika o zaprimljenoj potvrdi HOPS-a nakon čega može započeti provođenje usluge agregiranja.

Vlasnik zadržava pravo dopuniti regulacijske jedinice, opisane i navedene u Prilogu 1, a koje su u ispravnom stanju, koje ima upravljivu potrošnju i/ili proizvodnju električne energije, a koje su postavljene na lokaciji vlasnika u bilo koje trenutku za vrijeme trajanja ovog ugovora.

# Obveze Agregatora

**Članak 6.**

Agregator se potpisom ovoga Ugovora obvezuje da će za cijelo vrijeme trajanja ovog Ugovora izvršiti sljedeće:

Obaviti sve potrebne radnje prema HOPS-u sa ciljem dobivanja **Potvrde HOPS-a** za pružanje pomoćnih usluga regulacijskih jedinica iz **Priloga 1**.

Temeljem zaprimljene Obavijesti o dostupnosti kapaciteta, **Agregator se obvezuje ponuditi HOPS-u** pomoćne usluge na tjednoj (mFRR) bazi po cijeni koju odredi Agregator.

**Izvijestiti Vlasnika** do zadnjeg radnog dana (petak, osim u slučaju državnog praznika) u 15:00 (slovima: petnaest) sati u tjednu u kojem je HOPS prihvatio ponudu Agregatora o prihvaćenoj ponudi rezervacije radne snage regulacijske grupe i aktivacije te rezervirane snage i cijenama koje su prihvaćene od strane HOPS-a za mFRR.

Pružati dobrovoljnu ponudu za energiju uravnoteženja. **Dobrovoljna ponuda** za energiju uravnoteženja kapaciteta koji nije prihvaćen znači moguću aktivaciju radne snage i ostvarivanje naknade za istu bez penalizacije. Agregator je dužan informirati Vlasnika o namjeri pružanja dobrovoljne ponude.

Pravovremeno i na način definiran Ugovorom o pružanju usluga uravnoteženja sklopljenom između HOPS-a i Agregatora, **zaprimiti nalog od HOPS-a** za promjenu radne točke regulacijskih jedinica i sukladno nalogu aktivirati promjenu radne točke regulacijskih jedinica Vlasnika sukladno Protokolu o aktivaciji rezervirane snage iz **Priloga 2.**

Bez odgode, najkasnije u roku od 10 (slovima: deset) minuta od izvršene aktivacije obavijestiti Vlasnika putem sms-a i tehnološke platforme da je došlo do aktivacije regulacijske jedinice prema **Prilogu 3** ovog Ugovora.

Do 9. (slovima: devetog) dana u mjesecu za svaki protekli mjesec dostaviti Vlasniku izvještaj (zapisnik) o rezerviranoj radnoj snazi regulacijske jedinice i aktiviranoj energiji uravnoteženja, ako je došlo do aktivacije.

Platiti sve obračunate troškove rezervirane snage i energije uravnoteženja (uspješno izvršene aktivacije) od strane Vlasnika do 30 (slovima: trideset) dana od dana izdavanja računa.

Brinuti o ispravnosti i održavanju ugrađene mjerne opreme, kao i instaliranih računalnih programa te jamčiti za ispravnost ugrađene opreme i računalnih programa u razdoblju trajanja ovog Ugovora.

Agregator se obvezuje održavanje svesti na minimalno moguće trajanje.

Agregator će pružiti Vlasniku svu stručnu i tehnološku pomoć u primjeni ovog Ugovora te je odgovoran za odstupanje regulacijske grupe prema HOPS-u.

Agregator će Vlasniku omogućiti pristup relevantnim podacima i informacijama o upravljanju potrošnjom, proizvodnjom i upravljanju postrojenjem za skladištenje energije, putem aplikacije odnosno omogućiti Vlasniku korištenje licenci instaliranih računskih programa bez naknade.

Agregator se obvezuje svoje obveze izvršavati savjesno, u cijelosti te se pri istom pridržavati ugovorenih rokova, u suprotnom se obvezuje Vlasniku naknaditi štetu nastalu neizvršavanjem obveza na opisani način.

# Obveze Vlasnika

**Članak 7.**

Vlasnik se obvezuje za cijelo vrijeme trajanja ovog Ugovora izvršiti sljedeće:

Obavještavati Agregatora o promjenama bilančne skupine (opskrbljivača električne energije).

**Poslati** Agregatoru, jednom tjedno putem e-maila **Obavijest o dostupnosti kapaciteta** **mFRR** (dalje: **mFRR obavijest**) u obliku tablice kako je utvrđeno u **Prilogu 3** najkasnije do 9:00 (slovima: devet) sati predzadnjeg radnog dana u tjednu koji prethodi tjednu isporuke. Ukoliko je Vlasniku poznat dostupni kapacitet, isti se može definirati za dulji ili kraći vremenski period od jednog tjedna, pa i dan za dan. Ukoliko Vlasnik ne obavijesti Agregatora o dostupnosti kapaciteta regulacijske jedinice, ili ga obavijesti izvan definiranog roka, Vlasnik gubi pravo na sudjelovanje u pružanju usluge uravnoteženja za taj tjedan isporuke. Vlasnik može i mijenjati podatke u poslanoj obavijesti.

Osigurati rezervu snage regulacijske jedinice u bilo kojem vremenskom razdoblju u skladu s Obavijesti o dostupnosti kapaciteta.

Po nalogu Agregatora aktivirati rezerviranu radnu snagu regulacijske jedinice, u skladu s Obavijesti o dostupnosti kapaciteta za mRFF.

Uredno servisirati i održavati tehničku jedinicu kako bi omogućio raspoloživost kapaciteta za rezervaciju i aktivaciju energije uravnoteženja, što podrazumijeva da Vlasnik mora osigurati funkcioniranje tehničke jedinice na način da ista može pružati pomoćne usluge. Vlasnik je dužan obavijestiti Agregatora o potrebnom redovitom servisu regulacijske jedinice 1 (slovima: jedan) mjesec prije pristupanja servisu. Vlasnik je dužan obavijestiti Agregatora u slučaju potrebe popravka regulacijske jedinice čim sazna za tu okolnost.

Osigurati pristup mjernim podacima nadležnog operatera.

Vlasnik se obvezuje po zahtjevu Agregatoru omogućiti svakodobno pristup mjernoj opremi na lokaciji Vlasnika radi postavljanja ili kontrole opreme uz poštivanje radnog vremena i pravila pristupa važećih na lokacijama Vlasnika, osim u hitnim slučajevima, kada je Vlasnik dužan odmah omogućiti pristup opremi.

Vlasnik prihvaća da računalni programi, njihova struktura, organizacija i izvorni kod predstavljaju vrijedne poslovne tajne Agregatora te se obvezuje da ih neće modificirati, prilagoditi, promijeniti.

Uslijed redovitog održavanja računalnih programa Vlasnik se obvezuje prihvatiti da rezerva snage ne bude dostupna tijekom određenog razdoblja i shodno tome se ne ostvaruje naknada za rezervu snage.

Vlasnik se obvezuje svoje obveze izvršavati savjesno, u cijelosti te se pri istom pridržavati ugovorenih rokova, u suprotnom se obvezuje Agregatoru naknaditi štetu nastalu neizvršavanjem obveza na opisani način.

# Uspješnost

**Članak 8.**

Za mFRR uslugu, Agregator je, dužan tijekom naloga za aktivaciju nadzirati promjenu radne točke u obliku grafa potrošnje i proizvodnje regulacijske jedinice kroz 15 (slovima: petnaest) minutne intervale putem tehnološke platforme i obavještavati Vlasnika o svim mogućim promjenama i okolnostima koji mogu utjecati na uredno ispunjenje Ugovora.

Za mFRR uslugu, **ako je izmjerena** promjena radne točke (smanjenje/povećanje potrošnje i proizvodnje) regulacijske jedinice na obračunskom mjernom mjestu (OMM) i mjernoj opremi dostupnoj Agregatoru, **u odnosu na prijavljenu** ukupnu rezerve snage (prijavljene kroz Obavijest o dostupnosti kapaciteta) u svakom pojedinačnom petnaest minutnom intervalu, **veća ili jednaka od 90% (slovima: devedeset posto) od prijavljene**, Agregator je dužan koristiti obračun naknada definiran Ugovorom te se aktivacija smatra **uspješnom.**

Za mFRR uslugu, **ako je izmjerena** promjena radne točke (smanjenje/povećanje potrošnje i proizvodnje) regulacijske jedinice na obračunskom mjernom mjestu (OMM) i mjernoj opremi dostupnoj Agregatoru, **u odnosu na prijavljenu** ukupnu rezerve snage (prijavljene kroz Obavijest o dostupnosti kapaciteta) u svakom pojedinačnom petnaest minutnom intervalu, **manja od 90% (slovima: devedeset posto) od prijavljene**, Agregator će samostalno ili u određenim slučajevima dati nalog Vlasniku, za promjenu radne točke regulacijske jedinice (u vidu dodatnog smanjenja/povećanja potrošnje) kako bi radna točka bila unutar zadanih parametara (iznad 90% prijavljene radne snage).

Za mFRR uslugu, ako je srednja vrijednost bilo kojeg obračunskog intervala tijekom aktivacije manja od 90% (slovima: devedeset posto) prijavljene snage za pojedinu Regulacijsku jedinicu, **aktivacija se smatra neuspješnom**. U tom slučaju Agregator može suspendirati tu Regulacijsku jedinicu do najduže mjesec dana kako bi se utvrdio razlog i pokušao ispraviti uzrok neuspješne aktivacije.

Za mFRR uslugu, ako se niti nakon mjesec dana ne ispravi razlog neuspješne aktivacije na strani Vlasnika, ta Regulacijska jedinica će se smatrati da je u nemogućnosti ispunjenja ugovorne obveze, te Agregator može istu izostaviti sa popisa dostupnih regulacijskih jedinica do isteka ovog Ugovora odnosno do trenutka do kada Regulacijska jedinica ne bude opet dostupa. Agregator neće imati pravo naplate bilo kakvih penala ili ugovorne kazne prema Vlasniku u slučaju da tijekom Ugovora pojedina Regulacijska jedinica postane nedostupna odnosno ukoliko se ista izostavi sa popisa dostupnih regulacijskih jedinica.

# Obračun mjernih mjesta

**Članak 9**.

Obračun se obavlja na temelju očitanja s obračunskih mjernih mjesta iz Priloga 1. U slučaju neraspoloživosti mjernih podataka s obračunskih mjernih mjesta koriste se raspoloživi podaci sa SCADA mjernih mjesta HOPS-a.

# Obračun naknade za rezerviranu snagu

**Članak 10.**

Vlasnik ima pravo na naknadu od Agregatora za rezerviranu radnu snagu regulacijske jedinice za sve tjedne (mFRR) ponude koje su prihvaćene od strane HOPS-a.

Za mFRR uslugu, kao meritorne vrijednosti za isplatu uzimat će se vrijednosti usklađene između HOPS-a i Agregatora za svaku regulacijsku jedinicu za pružanje rezerve, kao i cijene prihvaćene od strane HOPS-a za svaku tjednu ponudu. Agregator ne snosi odgovornost ukoliko HOPS ne prihvati ponudu Agregatora, ali će uložiti sve napore kako bi predložena ponuda bila prihvaćena od HOPS-a.

**Ukupna Naknada za rezerve snage mFRR koju Agregator potražuje od HOPS-a** **za svaku pojedinu regulacijsku jedinicu, koja je uspješno naplaćena od strane HOPS-a, dijeli se tako da**:

* **xx% pripada Agregatoru** na ime naknade za njegove usluge koje pruža u skladu s ovim Ugovorom;
* **ostatak pripada Vlasniku** na ime naknade za rezerviranu snagu uravnoteženja.

# Obračun naknade za aktiviranu energiju uravnoteženja

**Članak 11.**

Vlasnik ima pravo na naknadu od Agregatora za aktiviranu energiju uravnoteženja za periode kada je ista angažirana. Obračun energije uravnoteženja provodi se zasebno za svaki obračunski interval. Za obračun energije uravnoteženja koriste se utvrđene količine iz aktivacijskog naloga energije uravnoteženja, podaci s obračunskog mjernog mjesta pojedine regulacijske jedinice, planirana isporuka regulacijske jedince, te jedinične cijene Intervala.

Za mFRR uslugu, Agregator je obvezan na tjednim (mFRR) aukcijama nuditi cijenu za aktiviranu energiju uravnoteženja veću od troška za Vlasnika koju ta aktivacija čini. Naknada za aktiviranu energiju uravnoteženja koja se dijeli između Agregatora i Vlasnika u skladu sa odredbama ovog članka odnosi se na Naknadu za aktiviranu energiju uravnoteženja koju je platio HOPS za svaku regulacijsku jedinicu umanjenu za trošak koji Vlasnik ima za tu pruženu uslugu (poput npr. troška/naknade za Opskrbljivača i sl.). Trošak za aktiviranu energiju uravnoteženja za svaku regulacijsku jedinicu nominirati će Vlasnik u Obrascu tjedne dostupnosti dostavljene Agregatoru.

**Ukupna Naknada koju Agregator potražuje od HOPS-a za svaku pojedinu regulacijsku jedinicu, obračunava se na način da se ista umanjuje za trošak aktiviranja energije uravnoteženja te se dijeli tako da**:

1. **Za +mFRR uslugu:**
* **xx% pripada Agregatoru** na ime naknade za njegove usluge koje pruža u skladu s ovim Ugovorom;
* **ostatak pripada Vlasniku** na ime naknade za aktiviranu energiju uravnoteženja.
1. **Za -mFRR uslugu:**
* **xx% pripada Agregatoru** na ime naknade za njegove usluge koje pruža u skladu s ovim Ugovorom;
* **ostatak pripada Vlasniku** na ime naknade za aktiviranu energiju uravnoteženja.

Uz navedeni ostatak koji pripada Vlasniku iz prethodnog stavka ovog članka, Agregator je dužan proslijediti Vlasniku i iznos jednak trošku aktivacije energije uravnoteženja.

HOPS će iznos naknade isplatiti na poslovni račun Agregatora, a Agregator će zadržati za sebe iznos naknade koja mu pripada, te će isplatiti Vlasniku iznos naknade koji pripada Vlasniku, sve u skladu s prethodnim stavkom.

# Izdavanje računa i plaćanje

**Članak 12.**

Na temelju obračuna opisanog u članku 10. Vlasnik izdaje račun Agregatoru za osiguravanje rezerve snage najkasnije do 14. (slovima: četrnaestog) kalendarskog dana u tekućem mjesecu za prethodni mjesec, na koji će se obračunati pripadajući PDV, a koji u trenutku sklapanja ovog Ugovora iznosi 25% (slovima: dvadesetpet posto).

Na temelju obračuna opisanog u članku 11. ovog Ugovora i troška koji je Vlasnik imao pri aktivaciji energije uravnoteženja, Vlasnik izdaje račun Agregatoru za aktiviranu energiju uravnoteženja do 14. (slovima: četrnaestog) kalendarskog dana u tekućem mjesecu za prethodni mjesec, na koji će se obračunati pripadajući PDV, a koji u trenutku sklapanja ovog Ugovora iznosi 13% (slovima: trinaest posto).

Rok plaćanja računa je 30 (slovima: trideset) dana od dana zaprimanja računa. Za plaćanje računa nakon navedenog roka Vlasnik će naplatiti kamatu za zakašnjela plaćanja, prema važećoj stopi zakonske zatezne kamate.

U slučaju neplaćanja u roku dospijeća Vlasnik će Agregatoru, pisano poštom preporučeno s povratnicom, dostaviti opomenu u kojoj će navesti rok u kojem je Agregator dužan ispuniti svoju obvezu, a isti ni u kojem slučaju neće biti kraći od 15 (slovima: petnaest) dana.

# Viša sila

**Članak 13.**

Višom silom, u smislu ovog Ugovora, smatraju se svi događaji i okolnosti koji, da su i mogli biti predviđeni, ne bi mogli biti spriječeni i na koje se ne može utjecati, umanjiti ih, otkloniti ili ukinuti njihovo djelovanje, kao i drugi događaji i okolnosti opisani u važećim zakonima i podzakonskim propisima koji reguliraju energetski sektor. U slučaju da se obveze isporuke Vlasnika obustavljaju zbog više sile, obveze Agregatora za preuzimanje i plaćanje vezano za tu isporuku bit će također obustavljene. U slučaju da se Agregatorove obveze preuzimanja obustavljaju zbog Više sile, obveze isporuke Vlasnika također će se obustaviti.

Ugovorna strana se oslobađa odgovornosti za štetu ako dokaže da nije mogla ispuniti svoju obvezu, odnosno da je zakasnila s ispunjenjem obveze zbog vanjskih, izvanrednih i nepredvidivih okolnosti nastalih poslije sklapanja ovog Ugovora koje nije mogao spriječiti, otkloniti ili izbjeći.

Agregator i Vlasnik obvezuju se, u slučaju više sile, prioritetno usmeno, a potom i pisano, elektroničkom poštom i/ili poštom preporučeno s povratnicom, međusobno se informirati o svim informacijama vezanim uz ograničenje i/ili nemogućnost pri provedbi ovog Ugovora.

Ugovorna strana koja je dužna obavijestiti drugu stranu o činjenicama što su od utjecaja na njihov međusobni odnos odgovara za štetu koju pretrpi druga Ugovorna strana zbog toga što nije bila na vrijeme obaviještena.

Za vrijeme trajanja prestanka isporuke električne energije od strane operatora u regulacijskoj jedinici Vlasnik nema nikakve obveze omogućiti raspoloživost kapaciteta za rezervaciju i aktivaciju radne snage regulacijske jedinice iz ovog Ugovora te ne snosi nikakve štetne posljedice.

# Rok na koji se sklapa Ugovor

**Članak 14.**

Ovaj Ugovor sklapa se na rok od 2 (slovima: dvije) godine, računajući početak istog od dana dobivanja Potvrde HOPS-a za pružanje pomoćnih usluga specifične regulacijske jedinice.

# Raskid Ugovora

**Članak 15.**

Ako jedna Ugovorna strana ne ispuni obvezu iz ovog Ugovora (uključujući da prestane važiti jedno od jamstava dano u ovom Ugovoru), druga Ugovorna strana može prijevremeno raskinuti Ugovor upućivanjem drugoj Ugovornoj strani, preporučenom pošiljkom s povratnicom, pisane Izjave o raskidu Ugovora. U Izjavi o raskidu, Ugovorna strana koja raskida ovaj Ugovor dužna je drugoj Ugovornoj strani ostaviti naknadni rok za ispunjenje, koji ne može biti kraći od 15 (slovima: petnaest) dana. Ukoliko druga Ugovorna strana ne ispravi propust u ostavljenom naknadnom roku, smatra se kako je ovaj Ugovor raskinut s prvim idućim danom nakon isteka naknadnog roka za ispunjenje.

U slučaju da Agregator kasni sa plaćanjem naknade Vlasniku u trajanju dužem od 60 (slovima: šezdeset) dana od dana dospijeća iste, Vlasnik ima pravo raskinuti ovaj Ugovor radi neispunjenja ugovorne obveze od strane Agregatora bez ostavljanja primjerenog roka za naknadno ispunjenje te bez obračuna naknade za prijevremeni raskid.

Vlasnik ima pravo u svako doba jednostrano otkazati ovaj Ugovor ne navodeći razlog otkaza poštujući otkazni rok od najmanje 30 (slovima: trideset) dana. Agregator ima pravo zaračunati Vlasniku Naknadu za prijevremeni raskid ugovora o agregiranju (dalje: NPR) koja se računa prema formuli:

NPR = CP x OR x 10%

pri čemu su:

NPR - naknada za prijevremeni raskid Ugovora

CP - prosječna visina dijela naknade za rezerviranu snagu i aktiviranu energiju uravnoteženja koja pripada Agregatoru za tri posljednja mjeseca koja prethode datumu raskida Ugovora. Ako od početka ugovora nije proteklo razdoblje od 3 (slovima: tri) mjeseca koja prethode datumu raskida ugovora, tada CP predstavlja prosječnu visinu naknade temeljem dva ili jednog mjeseca.

OR - broj preostalih mjeseci od datuma raskida ugovora do datuma isteka ugovornog razdoblja.

Agregator će pisanim putem, preporučenom pošiljkom s povratnicom, obavijestiti Vlasnika o iznosu koji je Vlasnik dužan naknaditi Agregatoru sukladno odredbama ovog članka, a plaćanje NPR dospijeva u roku od 30 (slovima: trideset) dana od primitka predmetne obavijesti od strane Vlasnika.

# Mjerodavno pravo i rješavanje sporova

**Članak 16.**

Za ovaj Ugovor, kao i za bilo koje daljnje ugovore koji mogu proizaći iz sadržaja ovog Ugovora ili su u vezi sa ovim Ugovorom, mjerodavno je pravo Republike Hrvatske.

Odredbe ovog Ugovora tumače se onako kako glase. U slučaju spornih odredbi iste se tumače sukladno svrsi ovog Ugovora, zajedničkoj namjeri Ugovornih strana i u skladu s načelima obveznog prava.

Ugovorna strana nezadovoljna postupanjem odnosno poduzimanjem ili propuštanjem radnje od strane druge Ugovorne strane ima pravo istoj podnijeti prigovor u pisanom obliku. Prigovor mora sadržavati činjenice i dokaze na kojima se temelji.

Ugovorne strane suglasne su da će u slučaju nesuglasica i/ili bilo kakvog spora iste prvenstveno pokušati riješiti sporazumno i mirnim putem, nastojeći pronaći obostrano zadovoljavajuće rješenje.

Svi sporovi nastali iz ili u vezi s ovim Ugovorom kao i s bilo kojim daljnjim ugovorima proizašlim iz ovoga Ugovora, uključujući, no ne ograničavajući se na bilo koje sporno pitanje vezano uz njegovo postojanje, kršenje, prestanak ili ništetnost kao i pravne posljedice i učinak navedenog, Ugovorne strane suglasne su riješiti pred stvarno nadležnim sudom u Zagrebu, ukoliko iste nije moguće riješiti sporazumno, mirnim putem.

# Završne odredbe

**Članak 17.**

Ugovorne strane suglasne su da, ništetnost neke odredbe ovoga Ugovora ne povlači ništetnost i samog Ugovora te ostale odredbe ostaju na snazi, a ništetne će se odredbe u najkraćem mogućem roku zamijeniti pravno valjanim i dopuštenim odredbama koje odgovaraju svrsi ovog Ugovora.

Ukoliko dođe do izmjena i dopuna ovog Ugovora, uključujući i priloge, sve navedeno mora biti u pisanom obliku, sačinjeno i sklopljeno između Ugovornih strana u obliku Dodatka/Aneksa ovom Ugovoru.

Potpisom ovog Ugovora ima se smatrati da su Ugovorne strane upoznate sa odredbama istog te da dobrovoljno i sporazumno preuzimaju obveze iz Ugovora.

Ovaj Ugovor stupa na snagu i primjenjuje se danom potpisa istog od strane ovlaštenih predstavnika obje Ugovorne strane.

Ovaj Ugovor potpisan je od obje Ugovorne strane te svaka zadržava 1 (slovima: jedan) jednako važeći i istovjetan primjerak Ugovora.

U Zagrebu, dana \_\_\_\_\_\_\_\_\_\_\_\_

 Za Agregatora: Za Vlasnika:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prilog 1:** Popis parametara regulacijske jedinica Vlasnika

|  |  |
| --- | --- |
| **Vlasnik regulacijskih jedinica** | xxxxxxx |
| **Vrsta pružatelja usluge uravnoteženja** | +mFRR |
| **Vrijeme između dvije aktivacije** | Minimalno 8 sati |
| **Maksimalno trajanje aktivacije** | 2 sata |
| **Podaci o regulacijskoj jedinici** |
| Br. | Ime regulacijske jedinice | Vrsta regulacijske jedinice | OMM | Broj Brojila | Nadležni Operator Sustava | Broj Ugovora o korištenju mreže | Ime člana bilančne grupe | Ime voditelja bilančne grupe | Pmin[MW] | Pmax[MW] | Fizička lokacija (GPS koordinate) | EIC oznaka | Opskrbljivač |
| 1 |  |  |  |  |  |  |  |  |  |  |  |  |  |
| 2 |  |  |  |  |  |  |  |  |  |  |  |  |  |
| 3 |  |  |  |  |  |  |  |  |  |  |  |  |  |
| 4 |  |  |  |  |  |  |  |  |  |  |  |  |  |
| 5 |  |  |  |  |  |  |  |  |  |  |  |  |  |

|  |  |
| --- | --- |
| **Vlasnik regulacijskih jedinica** | xxxxxxx |
| **Vrsta pružatelja usluge uravnoteženja** | -mFRR |
| **Vrijeme između dvije aktivacije** | Minimalno 4 sati |
| **Maksimalno trajanje aktivacije** | 2 sata |
| **Podaci o regulacijskoj jedinici** |
| Br. | Ime regulacijske jedinice | Vrsta regulacijske jedinice | OMM | Broj Brojila | Nadležni Operator Sustava | Broj Ugovora o korištenju mreže | Ime člana bilančne grupe | Ime voditelja bilančne grupe | Pmin[MW] | Pmax[MW] | Fizička lokacija (GPS koordinate) | EIC oznaka | Opskrbljivač |
| 1 |  |  |  |  |  |  |  |  |  |  |  |  |  |
| 2 |  |  |  |  |  |  |  |  |  |  |  |  |  |
| 3 |  |  |  |  |  |  |  |  |  |  |  |  |  |
| 4 |  |  |  |  |  |  |  |  |  |  |  |  |  |
| 5 |  |  |  |  |  |  |  |  |  |  |  |  |  |

**Prilog 2:** Protokol o aktivaciji rezervirane snage

**Postupak pri planiranju i aktivaciji mFRR rezerve snage:**

Agregator će Vlasniku prvo usmeno putem telefona, a zatim elektroničkom poštom dostaviti sljedeće podatke prilikom prosljeđivanja naloga za aktivacijom mFRR rezerve snage:

Vrijeme zadavanja naloga

Potrebna aktivirana rezerva snage

Vrijeme početka isporuke

Vrijeme kraja isporuke

Format pisane poruke dan je u nastavku:

|  |
| --- |
| **Nalog za aktivaciju mFRR rezerve snage** |
| Datum | dd.mm.gggg. |
| Iznos [MW] | X |
| Smjer | +/- |
| Početak isporuke | hh:mm |
| Kraj isporuke | hh:mm |
| Vrijeme zadavanja naloga | hh:mm |

Kod vremena zadavanja naloga, u tablicu se upisuje vrijeme usmenog zadavanja naloga. Aktivacija mora biti izvršena najkasnije do 10 minuta nakon zadanog usmenog naloga.

U slučaju, od strane HOPS-a, prepoznatih ugroza kriterija sigurnosti u EES-u (npr. Zagušenja u mreži), kao i ostalih stanja (nepogode, krizna stanja) za koja je nadležan, HOPS:

Procjenjuje ograničenja i njihovo trajanje za regulacijske jedinice ili grupu

Javlja razinu ograničenja i trajanje Agregator (usmeno i pisano).

**Prilog 3:** Obrazac tjedne dostupnosti kapaciteta **mFRR**

|  |
| --- |
| **Dostupni kapacitet za energiju uravnoteženja u razdoblju od DD.MM.GGGG do DD.MM.GGGG** |
| **{ naziv Vlasnika}** |
| **Pon** | **Uto** | **Sri** | **Čet** | **Pet** | **Sub** | **Ned** |
| **Energija uravnoteženja [MWh/h]** |
| X | X | X | X | X | X | X |

|  |
| --- |
| **Trošak dostupnih kapaciteta za energiju uravnoteženja u razdoblju od DD.MM.GGGG do DD.MM.GGGG** |
| **{ naziv Vlasnika}** |
| **Pon** | **Uto** | **Sri** | **Čet** | **Pet** | **Sub** | **Ned** |
| **Trošak aktivacije energija uravnoteženja [EUR/MWh/h]** |
| X | X | X | X | X | X | X |

**Prilog 5:** Kontakti za komunikaciju stranaka

|  |  |
| --- | --- |
| **Agregator** | **Adresa** |
|  |  |
|  | **Podaci za fakturiranje** |
|  |  |
|  | **Kontakt osobe** |
|  |   |
|  | **Prijava neraspoloživosti** |
|  |  |
|  | **Aktivacija** |
|  |  |
|  | **Planiranje** |
|  |  |
|  | **Analiza i verifikacija** |
|  |  |
| **Vlasnik** | **Adresa** |
|  |  |
|  | **Podaci za fakturiranje** |
|  |   |
|  | **Aktivacija** |
|  |   |
|  | **Planiranje** |
|  |  |
|  | **Analiza i verifikacija** |
|  |  |
|  | **Izdavanje računa** |
|  |  |
|  | **Pristupni podaci HEP ODS mjerenjima** |
|  |   |